**Csongrád Város Polgármesterétől**

**Száma**: Ref / 11 - 2 / 2023.

*Témafelelős: Tóth Irén*

**ELŐTERJESZTÉS**

**Csongrád Városi Önkormányzat Képviselő-testületének**

 **2023. február 23.-ai ülésére**

**Tárgy:** Javaslat fogorvosi ügyelet működtetésére.

**Tisztelt Képviselő-testület!**

A helyi közügyek, valamint a helyben biztosítható közfeladatok körében ellátandó helyi önkormányzati feladatok közé tartozik az egészségügyi alapellátás megszervezése. Az egészségügyi alapellátás a háziorvosi, házi gyermekorvosi ellátást, a fogorvosi alapellátást, az alapellátásokhoz kapcsolódó ügyeleti ellátást, a védőnői ellátást, valamint az iskola-egészségügyi ellátást foglalja magában.

Az egészségügyi ellátás működtetésének a célja a lakosság számára a folyamatos egységes színvonalú, az év minden napján teljesülő betegellátás. Ennek megvalósítása érdekében rendelési időn túli, sürgősségi fogorvosi feladatok ellátására ügyeleti szolgáltatást kell szervezni.

A fogorvosi ügyeleti ellátás a heti pihenőnapokon és munkaszüneti napokon – minimum 4 – 6 órás rendelési időben és folyamatos elérhetőség biztosítása mellett – kötelező. A fogorvosi ügyelet megszervezése az önkormányzat feladata.

Fogászati alapellátás körébe tartozó sürgősségi ellátásra működő ügyeleti szolgálatra finanszírozási szerződés köthető a Nemzeti Egészségbiztosítási Alapkezelővel, amely az egészségügyi szolgáltatások Egészségbiztosítási Alapból történő finanszírozásának részletes szabályairól szóló [43/1999. (III. 3.) Korm. rendelet](http://www.njt.hu/) értelmében, lakosságszám arányában érhető el.

A sürgősségi fogorvosi ügyeleti ellátás igénybe vehető:

fogakat is érintő baleset,

állkapocsficam,

szájüregi tályog,

állcsonttörés,

szájüreget vagy az ajkat érintő gyulladásos kórkép,

csillapíthatatlan fogíny vagy szájüregi vérzés,

fogmedergyulladás,

arcidegzsába helyi érzéstelenítésének szükségessége.

A sürgősségi fogorvosi ellátást igénylő betegségekről elmondható, hogy a kezelés elmaradása esetén potenciálisan maradandó egészségkárosodást okozhatnak.

Csongrád Városi Önkormányzat eleget téve törvényi kötelezettségének, megszervezi a fogászati ügyeletei ellátást a NEAK. finanszírozás mértékéig. A fogászati ügyeleti ellátás működtetője a Dr. Szarka Ödön Egyesített Egészségügyi és Szociális Intézmény (továbbiakban; Intézmény), melynek helyszíne a 6640 Csongrád, Gyöngyvirág u 5 sz. alatti járóbeteg szakellátást biztosító épületében, az emeleti 113. és 114.-es fogászati rendelő helyiség. A feladat ellátására biztosítására a mindenkori NEAK. finanszírozás mértékéig, az Intézmény megállapodási szerződést köt a Medenta Kft. - vel (továbbiakban; Szolgáltató) 6640 Csongrád, Halpiac u 7., képviseli Dr. Horváth Vanda ügyvezető fogorvos. A feladat ellátásához szükséges infrastruktúrát az Intézmény biztosítja. Személyi és tárgyi feltételeket részben az intézmény, épület, beépített bútorzat, betegek részére biztosítandó kiszolgáló helyiségek, (mosdó, váró), részben a Szolgáltató biztosítja. A személyi feltételeket, az orvosokat és az asszisztenseket a Szolgáltató biztosítja.

A fogorvosi ügyeletben résztvevő orvosok és asszisztensek a Szolgáltató alkalmazásában állnak. A működtetés rendjét az előterjesztés melléklete tartalmazza.

A fogászati ügyelet és elérhetőség rendjét a fogászati alap, illetve szakellátást végző egészségügyi szolgáltatók váróhelyiségeiben ki kell függeszteni, valamint a lakossági tájékoztatást a média rendelkezésre álló csatornáin meg kell tenni. A hatályos rendelkezések szerint a központi orvosi ügyeleten a fogorvosi ügyeleti ellátás elérhetőségét is fel kell tüntetni.

Kérem a Tisztelt Képviselő-testületet az előterjesztés megvitatására és a határozati javaslat elfogadására.

**HATÁROZATI JAVASLAT**

Csongrád Városi Önkormányzat Képviselő-testülete megtárgyalta a „Javaslat a fogorvosi ügyelet működtetésére.” tárgyú előterjesztést és az alábbi döntést hozza.

1. Csongrád Városi Önkormányzat Képviselő-testülete hozzájárulását adja a Fogorvosi ügyelet kialakításához, rendelési időn túl, hétvégén és ünnepnapokon, napi 4 órában a folyamatos elérhetőség biztosítása mellett, a mindenkori NEAK. finanszírozás mértékéig. A fogorvosi ügyelet működtetője a Dr. Szarka Ödön Egyesített Egészségügyi és Szociális Intézmény. A fogorvosi ügyelet helyszíne: 6640 Csongrád, Gyöngyvirág u 5., emelet 113 -114-es fogászati rendelő helyiség.
2. Felhatalmazza a Dr. Szarka Ödön Egyesített Egészségügyi és Szociális Intézményt a Csongrád – Csanád Vármegyei Kormányhivatal Szentesi Járási Hivatal Népegészségügyi Osztályán működési engedélyeztetési eljárás lefolytatására és a Nemzeti Egészségbiztosítási Alapkezelővel a finanszírozási szerződés megkötésére.
3. Felhívja a fogorvosi ügyeletet működtető figyelmét a lakosság széleskörű tájékoztatására.

Határidő: azonnal

Felelős: Tóth Irén intézményvezető

Erről jegyzőkönyvi kivonaton értesítést kap:

1. Képviselő-testület tagjai

2. Tóth Irén, a Dr. Szarka Ödön Egyesített Egészségügyi és Szociális Intézmény vezetője

3. Medenta Kft.

Csongrád, 2023. február 23.

 Bedő Tamás

 polgármester

 Ref / 11 - 2 / 2023. sz. előterjesztés melléklete

**Fogorvosi ügyeleti ellátás rendje 2023.**

|  |  |  |
| --- | --- | --- |
|  | Szombat | Vasárnap |
| Március | 4, 11, 18, 25 | 5, 12, 19, 26 |
| Április | 1, 8, 15, 22, 29 | 2, 9, 16, 23, 30 |
| Május | 6,13, 20, 27 | 7, 14, 21 |
|  Június | 3, 10, 17, 24 | 4, 11, 18, 25 |
| Július | 8, 15, 22, 29 | 2,9, 16, 23, 30 |
| Augusztus | 5, 12, 19, 26 | 6, 13, 27 |
| Szeptember | 2, 9, 16, 23, 30 | 3, 10, 17, 24 |
| Október | 7, 14, 21, 28 | 1, 8, 15, 22, 29 |
| November | 4, 11, 18, 25 | 5, 12, 19, 26 |
| December | 2, 9, 16, 23, 30 | 3, 10, 17, 24, 31 |

|  |  |
| --- | --- |
|  | Ünnepnapok |
| Február |  |
| Március | 15 |
| Április | 7, 10 |
| Május | 1, 28, 29 |
| Június |  |
| Július | 1 Semmelweis nap |
| Augusztus | 20 |
| Szeptember |  |
| Október | 23 |
| November | 1 |
| December | 25, 26 |